Source: http://www.kuria-birosag.hu/hu/sajto/tajekoztato-pfviv212742016-szamu-ugyben-2017-februar-8-tartott-targyalason-hozott-hatarozatrol
Timestamp: 2018-07-19 15:35:11+00:00

Document:
Tájékoztató a Pfv.IV.21.274/2016. számú ügyben a 2017. február 8-án tartott tárgyaláson hozott határozatról | K Ú R I A
Tájékoztató a Pfv.IV.21.274/2016. számú ügyben a 2017. február 8-án tartott tárgyaláson hozott határozatról
A jogerős ítélet a TASZ által a Heves Megyei Rendőr-főkapitányság ellen a gyöngyöspatai cigány lakossággal szemben elkövetett zaklatás, illetve hátrányos megkülönböztetés miatt indított keresetet teljes egészében elutasította, megváltoztatva ezzel az elsőfokú bíróság ítéletét, amely megállapította, hogy a Szebb Jövőért Polgárőr Egyesület, továbbá a Véderő és a Betyársereg elnevezésű szervezetekkel szemben úgynevezett járőr tevékenységével, valamint az általuk tartott demonstráció miatt a közbiztonság-védelmi tevékenysége során elmulasztott intézkedéseivel zaklatást valósított meg a gyöngyöspatai roma közösség tagjaival szemben, amivel megsértette az egyenlő bánásmódhoz való jogokat. Emellett az elsőfokú bíróság azt is megállapította, hogy az alperes 2011. május 1. és 2011. november 30-a között folytatott szabálysértési eljárási gyakorlatával közvetlen hátrányos megkülönböztetést valósított meg a roma közösség tagjaival szemben. A keresetet elutasító jogerős ítélettel szemben a felperes nyújtott be felülvizsgálati kérelmet, amelyben a keresetének való helyt adást kérte.
A tárgyalás eredményeként a Kúria ítéletével a jogerős ítéletet részben a perköltségre vonatkozó rendelkezésre is kiterjedően hatályon kívül helyezte, és az elsőfokú bíróság ítéletét részben megváltoztatta, és azt állapította meg, hogy az alperes a járőrözés és demonstráció tekintetében az intézkedések elmulasztásával valósított meg zaklatást a helyi roma közösség tagjaival szemben. Helyt adva a felülvizsgálati kérelemnek a Kúria az alperest a további jogsértéstől eltiltotta. Az elsőfokú ítéletnek az alperest elégtétel adására kötelező rendelkezését helybenhagyta.
Egyebekben a jogerős ítéletet hatályában fenntartotta. Ebből a rendelkezésből az következik, hogy a Kúria az ítélete rendelkező részével az alperes szabálysértési gyakorlatával elkövetett jogsértés tekintetében a keresetet elutasító rendelkezést is hatályában fenntartotta.
Ugyanakkor a kihirdetett ítélet szóbeli indokolásánál a tanácselnök tévesen szóban olyan indokolást adott, amely szerint a Kúria a rendőrség szabálysértési gyakorlata miatt is megállapította a rendőrség felelősségét a zaklatás, illetve a közvetlen hátrányos megkülönböztetés miatt. Ellentétben áll tehát az ítélet rendelkező része és annak szóbeli indokolása. Ugyanakkor a döntés hatályát az ítélet rendelkező része adja.

References: bíróság 
 bíróság 
 Kúria 
 bíróság 
 Kúria 
 Kúria 
 Kúria